Дзяржаўная ўстанова адукацыі «Сярэдняя школа № 26 г. Бабруйска»

Абласны завочны конкурс метадычных распрацовак

«Распрацоўка дыдактычных матэрыялаў прадметаў

сацыяльна-гуманітарнага цыкла па падрыхтоўцы вучняў

да рэспубліканскай алімпіяды»

Намінацыя «Беларуская мова і літаратура»

Х клас

Аўтар

Пушкіна Алена Іванаўна,

настаўнік беларускай мовы і літаратуры

вышэйшай кваліфікацыйная катэгорыі,

т. +375447093207,

e-mail: [vic1275@tut.by](mailto:vic1275@tut.by)

Бабруйск, 2021

**Комплексная работа**

**па вучэбных прадметах “Беларуская мова” і “Беларуская літаратура”**

**X клас**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Заданні** | **1** | **2** | ***3*** | **4** | **5** | **6** | **7** | **8** | **9** | **10** | **Усяго** |
| **Балы** | **5** | **7** | **8** | **5** | **4** | **5** | **5** | **8** | **6** | **7** | **60** |

**Заданне 1.**

Максімальная колькасць балаў – 5

(1 недакладнасць = 1 бал).

Уявіце сабе, што вас запрасілі адрэдагаваць навуковую інфармацыю па тэме “Словаўтварэнне”. Вызначце і запішыце, якія фактычныя недакладнасці зрабіў навуковец у наступным фрагменце навуковай працы.

Толькі суфіксальным спосабам утвараюцца дзеепрыметнікі, дзеепрыслоўі (трыванне ўлічваць неабавязкова), большасць прыслоўяў на –а; прыслоўі і прыметнікі найвышэйшай ступені параўнання; дзеясловы цяперашняга часу; назоўнікі (акрамя складаных) на –асць, -осць, з суфіксамі –ств-, -цтв- (самаўладнасць, самаўладства – ад самаўладны, поўнаўладнасць, мяккасардэчнасць, мэтанакіраванасць); аддзеяслоўныя назоўнікі (у тым ліку складаныя) з суфіксамі –енн-, -энн-, -нн- (бытапісанне – ад бытапісаць, усведамленне – ад усведамляю).

**Заданне 2.**

Максімальная колькасць балаў – 7 (адзін суфікс + два назоўнікі – 1 бал)

Запішыце 7 суфіксаў, якія выкарыстоўваюцца ў беларускай мове пры ўтварэнні асабовых назоўнікаў мужчынскага роду, а таксама па два назоўнікі, утвораныя пры дапамозе гэтых суфіксаў.

|  |  |  |
| --- | --- | --- |
| № | Суфіксы | Назоўнікі |
|  | Напрыклад: -іст (-ыст) | Акардэаніст, авангардыст |
| 1 |  |  |
| 2 |  |  |
| 3 |  |  |
| 4 |  |  |
| 5 |  |  |
| 6 |  |  |
| 7 |  |  |

**Заданне 3.**

Максімальная колькасць балаў – 8

(1 бал – правільна запісанае слова, 1 бал – тлумачэнне арфаграмы).

Папрацуйце ў ролі настаўніка. Ваш вучань зрабіў арфаграфічнае заданне. Праверце, у напісанні якіх слоў ён памыліўся. Выпраўце памылкі і патлумачце вучню ўмовы правільнага напісання.

|  |  |
| --- | --- |
| Запісы вучня | Выпраўленыя памылкі і тлумачэнне арфаграмы |
| Крыж Ефрасінні Полацкай, помнік перамогі, Дзяржаўны сцяг Рэспублікі Беларусь, Нобелеўская прэмія, Купалава паэма. |  |
| Паўгоддзе, паў-яблыка, паў-Мінска, аўтасалон, супермаркет, метэаслужба. |  |
| Калоссе, стагодзе, сумленне, суддзя, Жанна, калона, Ніца. |  |
| Кантрасны, сэрца, шчаслівы, посны, міласэрдны, пясчынка. |  |

**Заданне 4.**

Максімальная колькасць балаў – 5.

Шматлікія рукапісныя матэрыялы сведчаць пра вялікую патрабавальнасць Я.Коласа да аўтарызацыі перакладаў сваіх твораў на рускую мову.

А на дубах, как шапки в воздух,

Возносят аистовы гнёзда.

Прывёўшы гэтыя радкі ў перакладзе, Я. Колас у лісце да С. Гарадзецкага 2 мая 1948 г. пісаў: “…Згадзіся, што атрымліваецца нязграбна, нават бессэнсоўна. Мне здаецца, будзе лепш, калі гэтыя радкі перарабіць…”

Узнавіце і запішыце арыгінальныя радкі з паэмы “Новая зямля” Я.Коласа. Як, на вашу думку, Я.Колас прапанаваў перакласці гэтыя радкі па-іншаму? Запішыце свой пераклад.

**Заданне 5.**

Максімальная колькасць балаў – 4.

Што з пералічаных назваў вы прапанавалі б з’есці сваёй сяброўцы ці сябру? Сэнс выбраных слоў патлумачце.

Акарына, варыўня, гарнушак, падвячорак, кулага, пранік.

**Заданне 6.**

Максімальная колькасць балаў – 5.

Багацце і непаўторнасць гучання кожнай мовы шмат у чым вызначаецца прымаўкамі, прыказкамі і фразеалагізмамі. Пераклад жа іх – справа вельмі няпростая. Па-сутнасці , гэта павінен быць нават не пераклад, а падбор адпаведнікаў з іншай мовы. Падбярыце адпаведнікі да прапанаваных прыказак і прымавак:

1. Ложь не живуща, вранью короткий век.
2. Кто спит весной, плачет зимой.
3. Всяк кулик своё болото хвалит.
4. В чужом глазу сучок видит, а в своём бревна не замечает.
5. Красна изба не углами, а красна пирогами.

**Заданне 7.**

Максімальная колькасць балаў – 5.

Суаднясіце змест дзвюх частак табліцы:

|  |  |
| --- | --- |
| А. Пісьменніцкая праца – пісьменны чалавек – пісьмовы стол | 1. Амонімы |
| Б. Позірк яго нерашуча спыняецца на дзіцячым тварыку. М.Лынькоў. – А як кіне погляд смелы, так і згоніць з сэрца цень. Я.Колас | 2. Паронімы |
| В. Неслі ёлку, вялікую і рэдкую – СлавікавуЮ і маленькую, густую – машыну (І.Шамякін) | 3. Сінонімы |
| Г. Рассадзіць гасцей – рассадзіць памідоры | 4. Антонімы |
| Д. Міралюбівая акцыя – скупляць акцыі | 5.Мнагазначныя словы |

А - \_\_\_\_\_, Б - \_\_\_\_\_\_, В - \_\_\_\_\_\_, Г - \_\_\_\_\_\_, Д - \_\_\_\_\_\_.

**Заданне 8.**

Максімальная колькасць балаў – 8. (Кожны правільна вызначаны сказ – 1 бал)

Уявіце сабе, што вам неабходна расказаць аб правілах пастаноўкі двукроп’я і працяжніка ў сказах. Выберыце з прапанаваных прыклады сказаў, якія праілюструюць пастаноўку працяжніка, пастаноўку двукроп’я. (У выбраныя сказы неабходна паставіць пэўны знак прыпынку)

1. Грыбы лепш за ўсё збіраць зранку вільготная шапачка зіхаціць на сонцы і добра відаць нават здалёк.
2. Ціха было ў навакольных лясах супакоілася птаства, не шапацелі дрэвы.
3. Паглядзіш з вежы ўніз галава кружыцца.
4. Дзьмухавец згарнуў парасонам шарык, закрыліся венчыкі кветак макрыц, незвычайна моцна пахне бружмель, а над ім цэлымі раямі гудуць пчолы усё гэта на непагоду.
5. Зменшала пад вечар вада ў рэчцы заўтра зранку будзе дождж.
6. Па нізінах цвілі, жоўтымі вочкамі глядзелі на сонца люцікі курганы ружавелі смолкамі, буйнымі кветкамі чырвонай канюшыны.
7. Вялікая сіла мара.
8. Знайсці грыб у стракатым дыване апалай лістоты справа нялёгкая.
9. Восень пакуль не прыдумаць лепшай.
10. Снегіры то сядзелі на заснежаных галінах яблынь, то пырхалі ў бадыллі, а пад вечар ляцелі ў лес там ім лягчэй знайсці патаемныя схованкі на ноч.

**Заданне 9.**

Максімальная колькасць балаў – 6.

Чые гэта ўспаміны? Пра каго? Растлумачце пісьмова значэнне выдзеленых слоў.

“…Управіўшыся з чарнейшаю работаю па хаце і па гаспадарцы, маці садзілася за **верацяно** або за шытво. Работы ў маці ставала: дзяцей было восьмера, значыць, з дарослымі… Апрача таго, трэба было абшыць і абмыць усю гэтую **плойму**… Дзядзька Антось? З ім мы рыбу лавілі…, **прысы** секлі. Нос – як упор у **гэбліку**, а пад носам – добрыя пышныя вусы…”

**Заданне 10.**

Максімальная колькасць балаў – 7.

Уявіце сабе, што вам прапанавалі працу па стварэнні раздзела “Паэтычны сінтаксіс” для літаратуразнаўчага слоўніка. Да паэтычнага сінтаксісу перш за ўсё адносяцца рытарычныя фігуры, розныя віды і формы стылістычных, або сінтаксічных, фігур. Кожная з гэтых фігур адыгрывае ў творы сваю выяўленчую ролю. Вам неабходна вызначыць і запісаць у табліцу, якія стылістычныя прыёмы, стылістычныя фігуры могуць быць растлумачаны праз наступныя прыклады:

|  |  |
| --- | --- |
| Прыклад | Стылістычны прыём, стылістычная фігура |
| 1. Я чула пяшчотнае, шчырасці поўнае,   Маё беларускае, роднае, кроўнае,  Такое раптоўнае, такое чароўнае,  Такое ласкавае, цёплае, чыстае,  Як сонца, агністае,  Як Нёман, празрыстае… (Д. Бічэль-Загнетава) |  |
| 1. Калі б так проста кахалася,   Калі б так проста раджалася,  Калі б так проста спявалася,  Калі б так проста ўзляталася,  Калі б так проста… –  Навошта б тады і крылы… (В.Зуёнак) |  |
| 1. Слову жывому –   На глебу ўрадлівую,  Мёртваму слову –  На камень, на жвір.  Шчыраму сэрцу – долю шчаслівую,  Чэрстваму сэрцу – балота і вір.  (С. Дзяргай) |  |
| 1. О вясна! Таполі! Свеце мілы!   Сонца німб! Аблокі! Сад! Рака!  Залатая падаплёка крылаў  Маладога звонкага шпака.  (У.Караткевіч) |  |
| 1. Ты – наш сцяг, што нікому, нікому на свеце, нікому   Не дамо абсмяяць, апаганіць, забыць ці мячом зваяваць. (У.Караткевіч) |  |
| 1. Усё, што ёсць, і тое, што было,   Маімі спадарожнікамі будзьце –  І колеры, і гукі, і святло,  І думкі, і пачуцці. (П. Марціновіч) |  |
| 1. Купалачка, дзе твая дачка?   Мая дачушка ў гародзе,  У гародзе лянок поле,  Лянок поле,  Лянок поле, краскі шчыпле,  Краскі шчыпле, вянкі ўе… |  |

**ДАВЕДКІ**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Заданні** | **1** | **2** | ***3*** | **4** | **5** | **6** | **7** | **8** | **9** | **10** | **Усяго** |
| **Балы** | **5** | **7** | **8** | **5** | **4** | **5** | **5** | **8** | **6** | **7** | **60** |

**Заданне 1.** Толькі суфіксальным спосабам утвараюцца дзеепрыметнкі, дзеепрыслоўі (**абавязкова ўлічваем трыванне**), большасць прыслоўяў на –а; прыслоўі і прыметнікі **вышэйшай ступені параўнання**; дзеясловы **прошлага** часу; назоўнікі (**у тым ліку складаныя**) на –асць, -осць, з суфіксамі –ств-, -цтв- (самаўладнасць, самаўладства – ад самаўладны, поўнаўладнасць, мяккасардэчнасць, мэтанакіраванасць); аддзеяслоўныя назоўнікі (у тым ліку складаныя) з суфіксамі –енн-, -энн-, -нн- (бытапісанне – ад бытапісаць, усведамленне – **ад усведамляць**).

**Заданне 2.**

|  |  |  |
| --- | --- | --- |
| № | Суфіксы | Назоўнікі |
| 1 | -ак (-як) | Асіл-ак, рыб-ак |
| 2 | -ар (-яр) | Бібліятэк-ар, пчал-яр |
| 3 | -ік (-ык) | Рамант-ык, бальшав-ік |
| 4 | -ец (-эц) | Кас-ец, мудр-эц |
| 5 | -льнік | Наведва-льнік, чыта-льнік |
| 6 | -чык | Груз-чык, даслед-чык |
| 7 | -шчык | Барабан-шчык, манекен-шчык |

**Заўвага:** вучні могуць пісаць свае прыклады, а таксама іншыя суфіксы: -ант, -авік (-явік), -ер, -янер, -ір, -ор(-ёр), -іст(-ыст), -ін(-ын), -іст (-ыст), -нік, -ун (дэбютант, планавік, легіянер, міліцыянер, банкір, дырыжор, баяніст, авангардыст, будаўнік, весялун і інш. словы).

**Заданне 3.**

|  |  |
| --- | --- |
| Запісы вучня | Выпраўленыя памылкі з тлумачэннем |
| Крыж Ефрасінні Полацкай, помнік **п**ерамогі, **Д**зяржаўны сцяг Рэспублікі Беларусь, Нобелеўская прэмія, Купалава паэма. | Помнік Перамогі – усе словы ў назвах дзяржаўных і нацыянальных, ваенных і культурных рэліквій пішуцца з вялікай літары |
| Паўгоддзе, паў-яблыка, паў-Мінска,аўтасалон, супермаркет, метэаслужба. | Паўяблыка. Пішуцца разам словы са скарочанай пачатковай часткай поў- (паў-) (акрамя ўласных назваў). |
| Калоссе, стагодзе, сумленне, суддзя, Жанна, калона, Ніца. | Стагоддзе. Падоўжаны гук [дз] перадаецца на пісьме спалучэннем літар ддз. |
| Кантрасны, сэрца, шчаслівы, посны, міласэрдны, пясчынка. | Міласэрны.У беларускай мове ў асобных словах адбылося спрашчэнне груп зычных: гістарычныя спалучэнні здн, згн, стн, скн, стл, рдн, рдц вымаўляюцца як зн, сн, сл, рн, што перадаецца на пісьме. |

**Заданне 4.**

*Арыгінал:*

А на дубах, як шапкі тыя,

Чарнеюць гнёзды буславыя.

*Пераклад (прыклад паводле прапанаванага перакладу Я.Коласа):*

Верхи дубов, как шапки в воздух,

Возносят аистовы гнёзда.

**Заданне 5.**

Падвячорак – лёгкая ежа для спажывання між абедам і вячэрай. Кулага – даўняя страва з мукі, кісла-салодкая мучная каша. Варылі кулагу з жытняй або з грэцкай мукі, з іх сумесі ці з жытняга соладу. Муку спачатку разводзілі халоднай ці летняй вадой, размешвалі, залівалі варам і падварвалі, потым ставілі ў цёплае месца, каб укісла. Нічым не запраўлялі, елі з бульбай, хлебам. Талакно – даўняя страва з аўса (у заходніх гаворках – мілта).

Акарына – музычны інструмент тыпу флейтавых.

Варыўня – старадаўняя гапспадарчая пабудова для захавання харчовых прыпасаў (істопка).

Гарнушак – маленькі гаршчок.

Пранік – пляскаты драўляны брусок з ручкай, якім перылі (пралі) бялізну пры мыцці.

**Заданне 6.**

Да кожнай прыказкі неабходна падабраць адзін адпаведнік.

1. Ложь не живуща, вранью короткий век. - Хлусня як алей – выйдзе наверх. = Хлуслівага лягчэй злавіць, як кульгавага.
2. Кто спит весной, плачет зимой. – Хто ўлетку балюе, той узімку галадуе. = Хто ўлетку цяньку шукае, той узімку галадае. = Калі ўлетку на сонцы не папячэшся, то ўзімку з холаду натрасешся. = Хто не дбае, той трасцу мае.
3. Всяк кулик своё болото хвалит. – Дзе хвоя ні стаіць, а ўсё свайму бору шуміць. = Жыве кулік, дзе прывык, і кожны роднае балота хваліць. = Жаба квокча, сваё балота хваліць.
4. В чужом глазу сучок видит, а в своём бревна не замечает. – Чужыя грахі перад вачыма, а свае за плячыма. = Чужое бачыць пад лесам, а свайго не бачыць і пад носам.
5. Красна изба не углами, а красна пирогами. – Хата слаўная гаспадыняю. = Якая ў гаспадыні страва, такая ёй і слава. = Без гаспадынькі хата, што дзень без сонца. = Слаўная хата не вугламі, але пірагамі (кнышамі).

**Заданне 7.**

А – 2, Б – 3, В – 4, Г – 5, Д-1.

**Заданне 8.**

1. **Грыбы лепш за ўсё збіраць зранку: вільготная шапачка зіхаціць на сонцы і добра відаць нават здалёк.**
2. **Ціха было ў навакольных лясах: супакоілася птаства, не шапацелі дрэвы.**
3. **Паглядзіш з вежы ўніз – галава кружыцца.**
4. **Дзьмухавец згарнуў парасонам шарык, закрыліся венчыкі кветак макрыц, незвычайна моцна пахне бружмель, а над ім цэлымі раямі гудуць пчолы – усё гэта на непагоду.**
5. **Зменшала пад вечар вада ў рэчцы – заўтра зранку будзе дождж.**
6. Па нізінах цвілі, жоўтымі вочкамі глядзелі на сонца люцікі; курганы ружавелі смолкамі, буйнымі кветкамі чырвонай канюшыны.
7. Вялікая сіла мара.
8. **Знайсці грыб у стракатым дыване апалай лістоты – справа нялёгкая.**
9. **Восень пакуль – не прыдумаць лепшай.**
10. **Снегіры то сядзелі на заснежаных галінах яблынь, то пырхалі ў бадыллі, а пад вечар ляцелі ў лес: там ім лягчэй знайсці патаемныя схованкі на ноч.**

**Заданне 9.**

Успаміны Якуба Коласа (1б.) пра маці (1б.).

Верацяно – прылада для ручнога прадзення ў выглядзе круглай драўлянай палачкі з завостранымі канцамі, патоўшчанай унізе.

Плойма – вельмі многа, вялікая колькасць.

Прыс – шост для кіравання плытом, чаўном, лодкай.

Гэблік – сталярны інструмент у выглядзе калодкі з клінам і шырокім лязом для стругання дрэва. (Упор – тое, на што ўпіраецца рука пры габляванні.) (4б.)

**Заданне 10.**

|  |  |
| --- | --- |
| Прыклад | Стылістычны прыём, стылістычная фігура |
| Я чула пяшчотнае, шчырасці поўнае,  Маё беларускае, роднае, кроўнае,  Такое раптоўнае, такое чароўнае,  Такое ласкавае, цёплае, чыстае,  Як сонца, агністае,  Як Нёман, празрыстае… (Д. Бічэль-Загнетава) | Ампліфікацыя |
| Калі б так проста кахалася,  Калі б так проста раджалася,  Калі б так проста спявалася,  Калі б так проста ўзляталася,  Калі б так проста…-  Навошта б тады і крылы… (В.Зуёнак) | Анафара |
| Слову жывому –  На глебу ўрадлівую,  Мёртваму слову –  На камень, на жвір.  Шчыраму сэрцу – долю шчаслівую,  Чэрстваму сэрцу – балота і вір.  (С. Дзяргай) | Антытэза |
| О вясна! Таполі! Свеце мілы!  Сонца німб! Аблокі! Сад! Рака!  Залатая падаплёка крылаў  Маладога звонкага шпака.  (У.Караткевіч) | Бяззлучнікавасць (асіндэтон) |
| Ты – наш сцяг, што нікому, нікому на свеце, нікому  Не дамо абсмяяць, апаганіць, забыць ці мячом зваяваць. (У.Караткевіч) | Градацыя |
| Усё, што ёсць, і тое, што было,  Маімі спадарожнікамі будзьце –  І колеры, і гукі, і святло,  І думкі, і пачуцці. (П. Марціновіч) | Шматзлучнікавасць (полісіндэтон) |
| Купалачка, дзе твая дачка?  Мая дачушка ў гародзе,  У гародзе лянок поле,  Лянок поле,  Лянок поле, краскі шчыпле,  Краскі шчыпле, вянкі ўе… | Стык, або эпанастрафа\* |

Эпанастрафа (Э.)– стылістычная фігура, якая заключаецца ў тым, што асобныя гукаспалучэнні, словы, словазлучэнні, якімі заканчваюцца вершаваныя радкі або цэлыя строфы, паўтараюцца ў пачатку наступных радкоў або строфаў. Асабліва характэрна Э. для народнай лірыкі.

Спіс выкарыстанай літаратуры

1. Александровіч, С. Слова – багацце: Літ.-крытыч. артыкулы / С. Александровіч. – Мінск : Маст. літ., 1981. – 414 с.
2. Бардовіч, А. М. Школьны словаўтваральны слоўнік беларускай мовы / А. М. Бардовіч, М. М. Круталевіч, А. А. Лукашанец. – Мінск : Аверсэв, 2006. – 512 с.
3. Валочка, Г.М. Беларуская мова. Вучэбны дапаможнік для 10 класа ўстаноў агульнай сярэдняй адукацыі з беларускай і рускай мовамі навучання (з электронным дадаткам для павышанага ўзроўню) / Г. М. Валочка, Л. С. Васюковіч, В. У. Зелянко. – Мінск : Нацыянальны інстытут адукацыі, 2020. – 230 с.
4. Куліковіч, У. І. Гучанне беларускага словыа: асновы фанетыкі, арфаэпіі, графікі: тэорыя, тэсты: вучэб. дапам. для дзяцей сярэд. і ст. узросту / У. І. Куліковіч. – Мінск : Пачатковая школа, 2016. – 80 с.
5. Клундук, С. С. Беларуская мова: усе складаныя тэмы / С. С. Клундук, Н. Р. Якубук. – 2-е выд. – Мінск : Аверсэв, 2016. – 128 с.
6. Міхновіч, Н. А. Пазакласная работа па беларускай мове і літаратуры / Н. А. Міхновіч. – Мінск : Аверсэв, 2016. – 349 с. : іл. – (Бібліятэка настаўніка).
7. Рагойша, В. П. Паэтычны слоўнік / В. П. Рагойша. – Мінск : Вышэйшая школа, 1979. – 320 с.